กรมชลประทาน ร่วมป้องกันน้ำท่วมกรุงเทพมหานครและปริมณฑล เน้นย้ำติดตามสถานการณ์น้ำอย่างใกล้ชิด
นายประพิศ จันทร์มา อธิบดีกรมชลประธาน กล่าวถึงบทบาทกรมชลประทานหลังประชุมคณะทำงานภายใต้กองอำนวยการน้ำแห่งชาติบูรณาการและขับเคลื่อนการแก้ไขปัญหาน้ำท่วมขังในเขตกรุงเทพมหานครและปริมณฑล และการบริหารจัดการน้ำเพื่อป้องกันน้ำท่วมกรุงเทพมหานครและปริมณฑลว่า ได้สั่งการให้โครงการชลประทานทุกแห่ง เฝ้าระวังพร้อมรับมือสถานการณ์น้ำอย่างใกล้ชิด ด้วยการกำหนดพื้นที่เสี่ยงอุทกภัย เจ้าหน้าที่เฝ้าระวังติดตามวิเคราะห์แนวโน้มสภาพอากาศและสถานการณ์น้ำอย่างใกล้ชิด เน้นย้ำบริหารจัดการอ่างเก็บน้ำให้สามารถกักเก็บน้ำให้ได้มากที่สุด พร้อมกับจัดการจราจรน้ำตั้งแต่ ต้นน้ำ กลางน้ำและปลายน้ำ อย่างเหมาะสม พร้อมเร่งระบายน้ำและผลักดันออกสู่ทะเลโดยเร็ว เพื่อลดผลกระทบที่อาจเกิดขึ้นกับประชาชนขณะที่นายทวีศักดิ์ ธนเดโชพล รองอธิบดีกรมชลประทาน เปิดเผยสถานการณ์น้ำในปัจจุบัน(5 พ.ค. 64) อ่างเก็บน้ำขนาดใหญ่และขนาดกลางทั่วประเทศ มีปริมาณน้ำรวมกันทั้งสิ้น 36,419 ล้าน ลบ.ม. คิดเป็นร้อยละ 48 ของความจุอ่างฯ รวมกัน สามารถรองรับน้ำในช่วงฤดูฝนได้รวมกันประมาณ 39,648 ล้าน ลบ.ม.กรมชลประทาน บูรณาการการดำเนินงานร่วมกับหน่วยงานที่เกี่ยวข้อง เพื่อแก้ไขปัญหาน้ำท่วมขังในพื้นที่เขตกรุงเทพมหานครและปริมณฑล โดยเฉพาะในช่วงฤดูฝนให้เป็นไปด้วยความเรียบร้อยและมีประสิทธิภาพ หน่วยงานหรือประชาชนหากต้องการความช่วยเหลือ สามารถติดต่อได้ที่โครงการชลประทานทุกแห่ง หรือสายด่วนกรมชลประทาน 1460